Krúpa, Juraj, poslanec NR SR (2023-11-23):
260. Tak ďakujem veľmi pekne, pán predseda. Kolegyne, kolegovia, je mi veľkou cťou vystúpiť ako prvý opozičný poslanec o 19.35 h, keď rokovanie začalo o 13.00 h, áno, keď neberieme do úvahy predkladateľa návrhu. Čiže vychádzajme z toho, že je to veľmi smutné, že koalícia sa bojí konzultovať alebo teda diskutovať o tých argumentoch, ktoré opozícia predložila, ktoré majú svoju relevanciu a pádnosť preto, aby bol odvolaný minister vnútra Matúš Šutaj Eštok. Namiesto toho tu počúvame celý deň rôzne emočné výlevy, ako im bolo ublížené, ako boli, ako zneužívali právomoci a vôbec nejaké svoje kompetencie či už členovia bývalej vlády, alebo vyšetrovatelia, alebo kadekto, a takto dookola, dookola, jednoducho srší z toho celý čas len revanšizmus, revanšizmus, chceme sa pomstiť za to, že ste nás vyšetrovali. Ale čo sme tu všeličo počuli, nedá sa reagovať na všetko. Napríklad pán Kaliňák okrem iného spomínal, že toto nemusela byť vec na rokovanie do sály, že sa mohlo rokovať o takýchto veciach aj na výboroch. Ale, viete, pán Kaliňák, trikrát bol zvolaný ústavnoprávny výbor, kde bol predvolaný pán minister, aby sa diskutovali tieto veci. Bol zvolaný aj brannobezpečnostný výbor, kde bol pozvaný, aby sme diskutovali tieto veci, všetky ste odignorovali. Tie obštrukcie, ktoré robíte, keď výbory, ktoré sú tam, sú na to, lebo vykonávajú kontrolnú činnosť, aby sme diskutovali o veciach, ktoré sa bytostne týkajú záležitostí, ktoré sú podozrivé zo zneužívania právomoci a vôbec moci ako takej. Všetko toto sú obštrukcie tak isto ako to, že prvý opozičný poslanec vystupuje dnes až 19.35 h, ale pripomeniem vám ešte jednu vec. Ja si spomínam, ako ste ix-krát odvolávali Mikulca a niekoľko z tých dôvodov bolo, že nezvláda migračnú krízu. Ja s vami aj vo veľa veciach súhlasím a bolo to spomínané, že kde boli chyby, kde boli nedostatky, ja som tiež patril medzi tých kritikov, ktorí sa takisto vyjadrovali, že jednoducho minister Mikulec nezvláda migračnú krízu, či už to bola Ukrajina, alebo vôbec. Ale ja si spomínam veľmi dobre, ako ste vy kritizovali tie momenty, keď Rakúsko, Česká republika alebo Poľsko zaviedli kontroly na hraniciach kvôli tomu, že Slovensko nezvláda migračnú krízu. No čuduj sa svete, ste pri moci, tvárite sa, že idete bojovať proti migrácii, Česko, Poľsko a Rakúsko predĺžili kontroly na hraniciach. Z akého titulu, z akého dôvodu? No pravdepodobne preto, lebo tú migračnú krízu nezvládate. Tá, možno tá vaša večerná alebo nočná hliadka v Rajke vtedy mala asi jediný význam, alebo by som povedal, že tak dosiahla dva výsledky. Veľmi také typické pre vás, žiadny a nijaký, ale možnože, možnože tam bol aj nejaký výsledok, že možno, keď videl nejaký Hasan tam Roberta Fica a toto zloženie, tak si povedal, že radšej požiadajú o azyl v Severnej Kórei. Ale ja by som sa rád teraz dostal k podstate veci, prečo tu sme a čomu sa chceme venovať, a to je odvolávanie ministra Šutaja Eštoka a tie dôvody. Ono, ak si spomínate, veľmi dobre už z predvolebných vyhrážok SMER-u bolo jasné, že sa chcú mstiť exponovaným policajtom, ktorí vyšetrovali tieto prípady alebo trestné činy korupcie a vôbec na najvyšších miestach. To, že takýmto spôsobom bude pristupovať, samozrejme, SMER k týmto vyšetrovateľom, sa dalo očakávať. Čo bolo takým trošku väčším prekvapením, je, že HLAS, ktorý sa vtedy tváril, že je akýsi nejaký mierumilovnejší, sa podujal práve na túto špinavú prácu. Naozaj sa očakávalo, že tieto čistky sa ponechajú takým skúsenejším matadorom, ktorým by to aj viac pasovalo. Najlepšie asi najlepšiemu ministrovi vnútra všetkých čias, tak ako o ňom hovoril štvornásobný premiér, teda Robertovi Kaliňákovi. Ale tí menej znalí boli tak trochu zaskočení, že to zverili práve vám, pán Šutaj Eštok, ktorí sa, predsa len boli od systému našich ľudí vzdialení. Azda iba tí znalejší v politike evidovali, minimálne im blikali kontrolky, že táto špinavá robota by sa dala zveriť aj razantnému odvážlivcovi, ktorý sa chce osvedčiť v praxi. Iba tým dochádzali zabudnuté detaily, že ste v politike začínali u jedného z už právoplatne odsúdených, bývalého šéfa hmotných rezerv Kajetána Kičuru, verejnosti skôr známeho bežnou výbavou skromného, sociálnodemokratického nominanta so zlatými tehličkami. Časom zrejme vypláva, pán minister, na povrch, prečo ste si vlastne zobrali alebo rozhodli zobrať túto pozíciu a vykonávať tieto, povedzme to na rovinu, drevorubačské personálne holoruby, či už je to v Policajnom zbore, v Prezídiu, v NAKA, Úrade inšpekčnej služby alebo na ministerstve vnútra. Ono sú v podstate len dve možnosti, pán Šutaj Eštok. Buď tí, ktorí, čo chystali tieto voluntaristické čistky ignorujúce zákonné prekážky a vás vopred vedeli, že vy nezaváhate, že aj bez hlbšej znalosti zázemia vojny policajtov máte dostatok bezbrehej odvahy a guráže, aby ste ich v mene skutočných autorov čistiek razantne vykonali. Vzali ste však, pán minister, na seba obrovské osobné riziko a zodpovednosť, pretože vás môžu ich osnovatelia po uprataní terénu politicky utopiť. Ak ste sa podujali na to z vlastnej vôle, ale zatvárate oči pred tým, že vlastne vyšliapavate aj bagrom kolízie so zákonnosťou, cestičky našim ľuďom z éry Fica a Kaliňáka, aby ste ich vysekali spoza mreží a hrozieb vysokých trestov doočista a na slobodu, môžete sa vy sám ocitnúť v pekle osobnej zodpovednosti a v následnom politickom zabudnutí. Čo sa stalo, že ste na túto nevďačnú misiu pristali? Azda ste podľahli prelietavým sľubom, že sa vám za zásluhy po skončení personálnej deratizácie odvďačia ešte lukratívnejším politickým či štátnym miestom? Pán minister, ani jedna z pohnútok, ak by ich čas potvrdil, by vás nectila. Obe sú scestné a vzdialené férovému preberaniu moci po voľbách. Ak sa SMER a HLAS vašou nedočkavosťou a prichylnivosťou vydal na cestu ovládnutia polície natvrdo ešte pred tým, než bola vôbec vašej vláde vyslovená dôvera, vydávate sa vlastne na samotnom začiatku svojho pôsobenia v kresle ministra na bezprávne konanie. Pán minister, ešte sa ten uragán vašich nekultivovaných personálnych čistiek poriadne ani neroztočil a už vás, váš čistiaci stroj sa zasekol na inštanciách súdnej moci. Už druhý súd potvrdil, že spôsoby, akými uskutočňujete v polícii, je protizákonný. O policajnom viceprezidentovi Brankovi Kiššovi sa aj vyšetrovateľovi Štefanovi Mašinovi z NAKA zo skupiny čurillovcov potvrdilo, že ste ich zbavili svojich pozícií v rozpore so zákonom, bez súhlasu Úradu na ochranu oznamovateľov. Ale osobne si myslím, že sa to asi v budúcej vláde bude uberať tak, že sa bude upravovať asi ten zákon o ochrane oznamovateľov, možno že sa zruší aj tento úrad a zavedie sa úrad na ochranu suverenity, asi to, čo vidíme aj v Budapešti a budeme naháňať opozíciu, mimovládky a všetkých a budeme ich trestať. Tam sa uberáme týmto smerom. Vyšetrovateľ Mašin sa má podľa prvostupňového rozhodnutia súdu vrátiť do práce, napriek tomu ho dovtedy, kým nebude právoplatné, čo môže pri rýchlostiach rozhodovania našej súdnej moci trvať aj pár rokov, k ničomu nepustia. Ale jak mlyny spravodlivosti napokon rozhodnú v jeho prospech, vy, pán minister, navždy zostanete tým, ktorý osobne porušil zákon ešte pred tým, než vláda získala v parlamente dôveru. A rovnakú zodpovednosť budete musieť znášať aj za porušenie zákona pri postavení mimo službu všetkých vyšetrovateľov závažnej trestnej činnosti z NAKA aj tzv. čurillovcov. To je vlastne ten prvoradý dôvod, pán Šutaj Eštok, prečo ste prvým ministrom novej vlády, pre ktorý dnes čelíte odvolávaniu. Strana Sloboda a Solidarita sa k tomuto opozičnému návrhu nielenže pridala, ale za vaše personálne rozhodnutia v rozpore so zákonom na vás podala dokonca aj trestné oznámenie pre podozrenie zo zneužitia právomocí verejného činiteľa. Ďalším dôvodom návrhu na vaše odvolanie je to okázalé divadlo zastrašovania policajtov pred verejnosťou v Jabloňovom, za ktoré ste ako minister ten, ktorý nesie za to zodpovednosť. Policajné majáky zastavili vyšetrovateľa Ladislava Koteka v služobnom aute z Úradu policajnej inšpekcie a túto historku už poznáme, ako prokurátor pán Chylo vyskočil z kríkov a tak ďalej. A ja si spomínam na ten moment, ako vy ste, pán minister, hovorili o tom, že už v živote neurobíte takú chybu, aby ste vyšetrovateľov alebo ľudí, ktorých budete zatýkať, budú zatýkať takým spôsobom, aby ste traumatizovali aj ich rodinných príslušníkov a ich deti. A svedkom toho boli aj jeho manželka, aj jeho syn. A nie, neboli v jednom služobnom vozidle, išli päť minút po ňom a zažili to a videli to na vlastné oči. Každopádne konáte tak, ako ste hovorili, že už konať nebudete. Nebolo už prekročením všetkých noriem správania sa, keď ste ako bývalý, keď bývalý prezident Policajného zboru na tlačových podujatiach SMER-u pred voľbami verejne vyhrážal, že čurillovcov, Juhásza, Ďurku i Koteka menovite vyzlečú z uniforiem a zoberú im výsluhové dôchodky? Kto tu teda podnecoval k pomste a vojne policajtov, pán minister? A vy tieto vyhrážky v jeho mene realizujete? Kto tu zo spomenutých údajných hriešnikov šiel dobrovoľne vyšetrovať závažné kauzy vedúce k politickým nominantom a špičkám? A ak to má byť, ako SMER pri každej príležitosti zdôrazňoval, na politickú objednávku, kde sú teraz tí „objednávatelia“, ktorí ich nechávajú napospas kvôli novej politickej moci? Veď vy, pán minister, vy ste ich nenazývali čurillovskou bandou, ktorú vyzlečiete z uniforiem a poženiete ich z polície svinským krokom? To sme počúvali z iných straníckych tribún. Necítite ani len morálnu zodpovednosť za to, že realizujete cudziu moc a cudziu pomstu? Má znášať odvetu len za to, že bol pri domovej prehliadke svojho nového šéfa Branislava Zuriana? Má pod ním pracovať alebo spolupracovať s pani Santusovou? Viete si také policajné, ale najmä ľudské poníženie, pán Šutaj Eštok, ako človek, nieto ešte ako minister vôbec predstaviť? Takto sa to, do psej matere, má robiť?! Tretím kľúčovým dôvodom, prečo podporujeme a podporuje strana Sloboda a Solidarita návrh na vaše odvolanie, je obhajoba manipulácií s nahrávkami, ktoré predsedu SMER-u, ktoré predseda SMER-u púšťal na predvolebných tlačovkách. Chcel nimi denuncovať a profesijne i spoločensky znemožniť prokurátorov špeciálnej prokuratúry Ondreja Repu a Michala Šúreka, ktorí vraj pri stíhaní, div že nepovedal, že poctivých ľudí vraj použiť na, že poctivých ľudí vraj používajú gestapácke metódy a oboch treba označiť za sadistických zločincov. Aby to aj vizuálne demonštroval, tak tam viseli teda aj tie dlhé gestapácke plášte. Na tých nahrávkach je rozhovor medzi právoplatne odsúdeným zločincom Mariánom Kučerkom, bývalým operatívcom NAKA a menovanými prokurátormi. Inkriminovaná nahrávka má len necelé dve minúty, napriek tomu sa do nej podľa posudku technikov Kriminalisticko-expertízneho Policajného zboru zmestilo niekoľko manipulácií. Nahrávka bola podľa nich zložená minimálne z dvoch rôznych zvukových záznamov, v ktorých identifikovali sporné body vo viacerých časoch. Tie zaznamenali nielen charakter nahrávky, rôzne úrovne hlasitosti, ktoré signalizovali rôzne podmienky nahrávania, preto dôvodne konštatovali, že nahrávky sú upravené a do záznamu sa zasahovalo aj po ich vyhotovení, čo v konečnom expertíznom verdikte znamenalo, že s nahrávkou, ktorou predseda SMER-u hrubo manipuloval verejnosť, len aby aj za cenu falšovania dokázal, že elitní prokurátori konajú protizákonne a je to podvod. Nechcem jej pripisovať až taký význam, že ňou vyhrali voľby, ale že zohrala v kampani významnú úlohu, to sa nedá poprieť. Napriek tomu je čudné, pán minister, že aj keď to nie je kauza HLAS-u, vy pravosť nahrávky obhajujete a expertízu vašich kriminalistických znalcov zmietate zo stola tak, ako sa na obhajcu znaleckej práce svojich zamestnancov z pozície nového ministra zdá skutočne nepochopiteľné. Pán minister, a na dôvažok. Podozrivých páchateľov zmanipulovanej nahrávky Kučerku a bývalého riaditeľa SIS Pčolinského už navyše obvinila Krajská prokuratúra v Košiciach. Proti nim nesvedčí žiaden nominant opozičných strán, ale bývalý námestník riaditeľa tajnej služby Boris Beňa. Mimochodom, len tak na osvieženie pamäti, kto vtedy kryl nominantov SME RODINA Pčolinského a neskôr obvineného Aláča na čele SIS? Nebolo to OĽANO na čele s Igorom Matovičom a mĺkvota vtedajšej opozície? Vtedy všetkým spomenutým vyhovovalo, ak by sa sústavne kopalo do SaS, až kým sa ich nepodarilo vyhnať z koalície za potlesku SMER-u a HLAS-u im prilepiť nálepku ustavičného rozbíjača koalície. A Boris Kollár bol za spoľahlivého partnera Matoviča až do totálneho rozpadu koalície. A na záver môjho vystúpenia už len pár poznámok. Nikdy som nespochybňoval, pán minister, vaše právo i vašu zodpovednosť za svojich nominantov na najvyššie posty v Prezídiu, v Úrade inšpekčnej služby, ani v NAKA. Ale, pán Eštok, pán Ľubomír Solák je už druhým vaším dočasne povereným policajným prezidentom. Ja nemienim kádrovať, ani posudzovať, či by mal, alebo či by sa nenašiel vhodnejší adept na najvyšší post policajného prezidenta. Jeho výber a vôbec dôvera k nemu je na bedrách vašej politickej zodpovednosti. Ale neprekáža vám, že podniká? Áno, s tým bude musieť skončiť, ale ide aj o to, s kým pán Solák podnikal. Podľa zistení tých pre vás takých nedôveryhodných novinárov zo SME má firmu s inou firmou zo spisu Gorila, s blízkym priateľom Petrom Koščom. Áno, ten pán X. A to by nebolo všetko. Ich eseročka MIBSK má ďalších troch spoločníkov, bývalého siskára Michala Buraľa, ktorý je aj konečným užívateľom výhod, tretím je Peter Páleník. Všetci sú bývalí policajti z mestskej polície. Buraľ je dnes veliteľom mestskej polície v bratislavskom obvode č. 5, ale tiež sa spomína v Gorile pod krycím menom Bohúň a ako osobný priateľ Petra Košča, ktorý je aj dnes na úteku a na ktorého je vydaný európsky zatykač. Ale jaký je vzťah s Koščom, odmieta prezradiť. Práve tomuto kvázi podnikateľovi hrozí niekoľkoročné väzenie za podplácanie bývalého a právoplatne odsúdeného generálneho prokurátora Dušana Kováčika. Dnes pána Košča nepozná. Neprekáža vám to, pán Šutaj Eštok? A na záver môjho vystúpenia ešte jedna podstatná výhrada k vašim prvým krokom v kresle ministra vnútra. Pán Šutaj Eštok, keď pri Úrade vlády, na ministerstve vnútra, obrany či zahraničných vecí vznikli tímy úradníkov, ktorí sa venujú ruským vplyvovým operáciám na našom území, malé útvary strategickej komunikácie na obranu nášho prozápadného smerovania a základných hodnôt štátu, tešil som sa. Zrejme aj v SMER-e i HLAS-e, lebo niektoré z nich vznikli ešte za ich pôsobenia. Myslím tým práve ministerstvo zahraničných vecí. Pracujú v nich špecializovaní úradníci, ktorí prišli do štátnych služieb zo zahraničných univerzít. Viacerí z nich sa na špecialistov vypracovali, áno, aj v tých tzv. Think tankoch či v médiách. Sú medzi nimi fachmani na moderné spôsoby komunikácie či na algoritmy sociálnych sietí. V programovom vyhlásení vlády sa nová vláda zaväzuje venovať aj hybridným hrozbám, ktoré sú v posledných rokoch spájané predovšetkým s Putinovým režimom, ale v praxi sa deje opačná realita. Robert Fico im cez svojho vedúceho Úradu vlády odkazuje, že ich nechce. Tímy úradníkov z týchto špecializovaných oddelení sa potichu rozpúšťajú. Práve azda to najvýznamnejšie na vašom ministerstve vnútra, pán Šutaj Eštok, buď sú na odchode, poprípade sa nemôžu už venovať svojej špecializácii, skrátka zostávajú v neistote. Ide o viac ako tridsať špecialistov na úrade vlády a troch ministerstvách. Personálne náklady a väčšinu z nich pritom doteraz hradila Európska únia v rámci príspevku zhruba osem miliónov eur. Keďže čerpanie týchto peňazí predpokladá, že vytvorené špecializované miesta budú stáť a stále udržiavať minimálne dva roky, nová vláda zrejme nebude tieto miesta priamo rušiť. Pravdepodobne časť z ich nahradí a zadá im inú prácu, akú robili doteraz. To je vlastne ich zánik. Žiaľ, aj vaším pričinením, pán minister. Bez nich zostaneme bezpečnostne obnažení ruským záujmom na Slovensku, pekne sme, pekne ustlali. A už len bodka na záver. Keď vicepremiér bývalej vlády Štefan Holý v roku 2021 požičal svoje auto štátu, tak ste ho považovali vy, pán Šutaj Eštok, ako opozičný politik za najväčšieho vládneho papaláša, lebo sa vozí za štátne peniaze vo svojej 150-tisícovej super luxusnej limuzíne od Mercedesu. Ale keď to isté urobí dnes minister obrany Kaliňák, zastúpený svojou firmou KALLAN Consulting, od ktorej si Úrad na ochranu ústavných činiteľov a diplomatických misií prenajal jeho súkromný luxusný Range Rover Sport s výkonom 600 koní, nový minister vnútra cez svoje komunikačné oddelenie svoj pôvodný principiálny postoj zrazu aktualizoval. K výpožičke sme pristúpili z dôvodu, že vozový park úradu je dlhodobo poddimenzovaný a jeho obmena vyžaduje značné kapitálové výdavky, na ktoré aktuálne nemá prostriedky. Zaujímavé, pred asi dvoma hodinami hovoril, že bývalé vedenie ministerstva vnútra a celá bývalá garnitúra nakupovala autá, ktoré sú zbytočné, teraz tvrdí pravý opak, že je nedostatok áut. V tomto prípade ale, vážené kolegyne a kolegovia, to už nie je len papalašizmus, ale je to už úspora. Aspoň z vládnej limuzíny sa to zrazu len tak javí, však pán minister? To iba taký, ten neucelený sumár dôvodov, pán minister, pre ktorý poslanecký klub SaS bude hlasovať jednomyseľne za váš odchod. Ďakujem veľmi pekne. (Potlesk.)